Очамчыра араион ҩ-қыҭак рыҟны ашьапылампыласырҭа-маҷқәа дыргылоит
09:29 21.10.2021 (ирҿыцуп: 10:01 21.10.2021)
Очамчыра араион ҩ-қыҭак рыҟны ашьапылампыласырҭа-маҷқәа рыргылара иахшәаахоит ареспубликатә биуџьет аҟынтәи 9 миллион мааҭ рҟынӡа.
АҞӘА, жьҭаара 21 – Sputnik, Бадри Есиава. Очамчыра араион ақыҭақәа Гәыԥи Маркәылеи рҿы ашьапылампыласырҭа-маҷқәа дыргылоит, абри атәы Sputnik иазеиҭеиҳәеит аилахәыра "Аԥсныргылара" адиректор хада Руслан Тәанба.
Арҭ ақыҭақәа руааԥсыра акырҵуеит ашьапылампыласырҭа-маҷқәа ирыҳәоижьҭеи. Аԥара ареспубликатә биуџьет иҭыгахоит. Апроект аекспертиза иахысит, азахә шоурыжьлак аусурақәа ҳрылагоит.
Тәанба иазгәеиҭеит 20 - 40 метра иҟоу адә-маҷқәа 4 миллионки 415 нызқь мааҭ ишаԥсоу.
Апроект иазыԥхьагәанаҭоит акәырша, алашара, агәашәқәа, адыргақәа.